CELEX: 32019D1893
Language: el
Date: 2019-11-11 00:00:00
Title: Απόφαση (ΚΕΠΠΑ) 2019/1893 του Συμβουλίου της 11ης Νοεμβρίου 2019 για την τροποποίηση της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα

12.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 291/42
               
            
         ΑΠΟΦΑΣΗ (ΚΕΠΠΑ) 2019/1893 ΤΟΥ ΣΥΜΒΟΥΛΙΟΥ
         της 11ης Νοεμβρίου 2019
         για την τροποποίηση της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 13 Νοεμβρίου 2017, το Συμβούλιο εξέδωσε την απόφαση (ΚΕΠΠΑ) 2017/2074 (1) σχετικά με περιοριστικά μέτρα λόγω της κατάστασης στη Βενεζουέλα.
                  
               
                     (2)
                  
                  
                     Το Συμβούλιο υπογράμμισε ότι τα περιοριστικά μέτρα είναι βαθμιαία, στοχευμένα, ευέλικτα και αντιστρέψιμα, δεν θίγουν τον γενικό πληθυσμό, και αποσκοπούν σε μια αξιόπιστη και σοβαρή διαδικασία δυναμένη να επιφέρει ειρηνική λύση κατόπιν διαπραγματεύσεων.
                  
               
                     (3)
                  
                  
                     Λόγω της συνεχιζόμενης επιδείνωσης της κατάστασης στη Βενεζουέλα, στις 22 Ιανουαρίου 2018, το Συμβούλιο εξέδωσε την απόφαση (ΚΕΠΠΑ) 2018/90 (2) με την οποία καταχωρίζονται επτά πρόσωπα στον κατάλογο φυσικών και νομικών προσώπων, οντοτήτων και φορέων στο παράρτημα Ι της απόφασης (ΚΕΠΠΑ) 2017/2074.
                  
               
                     (4)
                  
                  
                     Στις 28 Μαΐου 2018, το Συμβούλιο ενέκρινε συμπεράσματα σύμφωνα με τα οποία οι πρόωρες προεδρικές εκλογές στη Βενεζουέλα, καθώς και οι περιφερειακές εκλογές που διεξήχθησαν στις 20 Μαΐου 2018, δεν ήταν ούτε ελεύθερες ούτε δίκαιες. Η Ένωση ζήτησε τη διεξαγωγή νέων προεδρικών εκλογών και δήλωσε ότι θα ενεργήσει ταχέως με στόχο την επιβολή πρόσθετων στοχοθετημένων και αναστρέψιμων περιοριστικών μέτρων.
                  
               
                     (5)
                  
                  
                     Στις 25 Ιουνίου 2018, στο πλαίσιο της επακολούθησης των συμπερασμάτων του Συμβουλίου της 28ης Μαΐου 2018, το Συμβούλιο εξέδωσε την απόφαση (ΚΕΠΠΑ) 2018/901 (3) με την οποία καταχωρίστηκαν έντεκα πρόσωπα.
                  
               
                     (6)
                  
                  
                     Στις 25 Οκτωβρίου 2018, ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ο Ύπατος Εκπρόσωπος») εξέδωσε δήλωση εξ ονόματος της Ένωσης στην οποία αναφέρεται ότι η Ένωση εξακολουθεί να είναι πεπεισμένη ότι μπορεί να υπάρξει μόνον μια δημοκρατική, πολιτική και ειρηνική λύση στην τρέχουσα κρίση και υπογραμμίζει τη δέσμευση της Ένωσης να χρησιμοποιήσει όλα τα μέσα πολιτικής της για να συμβάλει στην επίτευξη αυτής της λύσης.
                  
               
                     (7)
                  
                  
                     Στις 6 Νοεμβρίου 2018, το Συμβούλιο εξέδωσε την απόφαση (ΚΕΠΠΑ) 2018/1656 (4) με την οποία ανανέωσε τα ισχύοντα περιοριστικά μέτρα λόγω της κατάστασης στη Βενεζουέλα, υπό το πρίσμα της συνεχιζόμενης και επιδεινούμενης πολιτικής, οικονομικής και κοινωνικής κρίσης στην εν λόγω χώρα.
                  
               
                     (8)
                  
                  
                     Τον Ιανουάριο, τον Φεβρουάριο, τον Μάρτιο και τον Απρίλιο του 2019, ο Ύπατος Εκπρόσωπος εξέδωσε δηλώσεις εξ ονόματος της Ένωσης σχετικά με την κατάσταση στη Βενεζουέλα, στις οποίες τονίζεται ότι η Ένωση είναι έτοιμη να συνεχίσει να καταβάλλει κάθε δυνατή προσπάθεια για την αποκατάσταση της δημοκρατίας και του κράτους δικαίου, να προβαίνει σε περαιτέρω ενέργειες και να αντιδρά μέσω κατάλληλων μέτρων σε αποφάσεις και δράσεις που υπονομεύουν περαιτέρω τους δημοκρατικούς θεσμούς και τις αρχές, το κράτος δικαίου και τον σεβασμό των ανθρώπινων δικαιωμάτων.
                  
               
                     (9)
                  
                  
                     Στις 8 Ιουλίου 2019, το Συμβούλιο εξέδωσε την απόφαση (ΚΕΠΠΑ) 2019/1171 (5) με την οποία επικαιροποίησε το σκεπτικό για τρία καταχωρισμένα πρόσωπα.
                  
               
                     (10)
                  
                  
                     Στις 16 Ιουλίου 2019, ο Ύπατος Εκπρόσωπος εξέδωσε δήλωση εξ ονόματος της Ένωσης με την υπογραμμίζεται ότι η έκθεση του Ύπατου Αρμοστή του Οργανισμού Ηνωμένων Εθνών για τα ανθρώπινα δικαιώματα επιβεβαιώνει με σαφή και λεπτομερή τρόπο την έκταση και τη σοβαρότητα των παραβιάσεων των ανθρώπινων δικαιωμάτων, τη διάβρωση του κράτους δικαίου και τη διάλυση των δημοκρατικών θεσμών στη Βενεζουέλα. Η Ένωση δήλωσε επίσης ότι είναι έτοιμη να αρχίσει εργασίες για την εφαρμογή στοχευμένων μέτρων κατά των μελών των δυνάμεων ασφαλείας που εμπλέκονται σε βασανιστήρια και άλλες σοβαρές παραβιάσεις των ανθρώπινων δικαιωμάτων.
                  
               
                     (11)
                  
                  
                     Στις 26 Σεπτεμβρίου 2019, στο πλαίσιο της επακολούθησης της δήλωσης της 16ης Ιουλίου 2019 και υπό το πρίσμα της συνεχιζόμενης σοβαρής κατάστασης στη Βενεζουέλα, το Συμβούλιο εξέδωσε την απόφαση (ΚΕΠΠΑ) 2019/1596 (6) με την οποία καταχωρίστηκαν επτά πρόσωπα.
                  
               
                     (12)
                  
                  
                     Στο εν λόγω πλαίσιο, και σύμφωνα με το άρθρο 13 της απόφασης (ΚΕΠΠΑ) 2017/2074, το Συμβούλιο επανεξέτασε τα ισχύοντα περιοριστικά μέτρα λόγω της κατάστασης στη Βενεζουέλα.
                  
               
                     (13)
                  
                  
                     Λαμβάνοντας υπόψη τη συνεχιζόμενη πολιτική, οικονομική, κοινωνική και ανθρωπιστική κρίση στη Βενεζουέλα και τις συνεχείς ενέργειες που υπονομεύουν τη δημοκρατία, το κράτος δικαίου και τον σεβασμό των ανθρώπινων δικαιωμάτων, τα ισχύοντα περιοριστικά μέτρα, περιλαμβανομένων όλων των καταχωρίσεων, θα πρέπει να ανανεωθούν έως τις 14 Νοεμβρίου 2020. Τα μέτρα αυτά δεν θίγουν τον γενικό πληθυσμό και μπορούν να αντιστραφούν ανάλογα με την πρόοδο προς την αποκατάσταση της δημοκρατίας, του κράτους δικαίου και του σεβασμού των ανθρώπινων δικαιωμάτων στη Βενεζουέλα.
                  
               
                     (14)
                  
                  
                     Επανεξετάστηκαν οι ατομικές καταχωρίσεις που περιλαμβάνονται στο παράρτημα Ι της απόφασης (ΚΕΠΠΑ) 2017/2074 και θα πρέπει να τροποποιηθούν οι πληροφορίες σχετικά με οκτώ φυσικά πρόσωπα.
                  
               
                     (15)
                  
                  
                     Επιπλέον, στην απόφαση (ΚΕΠΠΑ) 2017/2074 θα πρέπει να προστεθεί διάταξη που να ορίζει ότι το Συμβούλιο και ο Ύπατος Εκπρόσωπος μπορούν να επεξεργάζονται δεδομένα προσωπικού χαρακτήρα για την εκτέλεση των καθηκόντων τους στο πλαίσιο της εν λόγω απόφασης.
                  
               
                     (16)
                  
                  
                     Η απόφαση (ΚΕΠΠΑ) 2017/2074 θα πρέπει, συνεπώς, να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2017/2074 τροποποιείται ως εξής:
            
                        1)
                     
                     
                        Παρεμβάλλεται το ακόλουθο άρθρο:
                        
                           «Άρθρο 9α
                           
                              1.   Το Συμβούλιο και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας (“ο Ύπατος Εκπρόσωπος”) δύνανται να επεξεργάζονται δεδομένα προσωπικού χαρακτήρα για να εκτελούν τα καθήκοντά τους βάσει της παρούσας απόφασης, ιδίως δε:
                              
                                          α)
                                       
                                       
                                          όσον αφορά το Συμβούλιο, για να καταρτίζει και να τροποποιεί τα παραρτήματα Ι και ΙΙ·
                                       
                                    
                                          β)
                                       
                                       
                                          όσον αφορά τον Ύπατο Εκπρόσωπο, για να προετοιμάζει τροποποιήσεις των παραρτημάτων Ι και ΙΙ.
                                       
                                    
                           
                              2.   Όπου συντρέχει περίπτωση, το Συμβούλιο και ο Ύπατος Εκπρόσωπος δύνανται να επεξεργάζονται σχετικά δεδομένα που συνδέονται με αξιόποινες πράξεις τις οποίες έχουν διαπράξει φυσικά πρόσωπα που περιλαμβάνονται στον κατάλογο, και με ποινικές καταδίκες αυτών των προσώπων ή με μέτρα ασφαλείας όσον αφορά τα πρόσωπα αυτά, μόνο στο βαθμό που η επεξεργασία αυτή είναι απαραίτητη για την κατάρτιση των παραρτημάτων Ι και ΙΙ.
                           
                           
                              3.   Για τους σκοπούς της παρούσας απόφασης, το Συμβούλιο και ο Ύπατος Εκπρόσωπος ορίζονται ως «υπεύθυνοι επεξεργασίας» κατά την έννοια του άρθρου 3 παράγραφος 8 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (*1), για να διασφαλιστεί ότι τα οικεία φυσικά πρόσωπα μπορούν να ασκούν τα δικαιώματά τους δυνάμει του κανονισμού (ΕΕ) αριθ. 2018/1725.
                           
                        
                        
                           (*1)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/ 2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).»."
                        
                     
                  
                        2)
                     
                     
                        Το άρθρο 13 πρώτη παράγραφος αντικαθίσταται από το ακόλουθο κείμενο:
                        «Η παρούσα απόφαση εφαρμόζεται έως τις 14 Νοεμβρίου 2020.».
                     
                  
                        3)
                     
                     
                        Το παράρτημα I τροποποιείται σύμφωνα με το παράρτημα της παρούσας απόφασης.
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 11 Νοεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               F. MOGHERINI
            
         
         
            (1)  Απόφαση (ΚΕΠΠΑ) 2017/2074 του Συμβουλίου, της 13ης Νοεμβρίου 2017, σχετικά με περιοριστικά μέτρα λόγω της κατάστασης στη Βενεζουέλα (ΕΕ L 295 της 14.11.2017, σ. 60).
         
            (2)  Απόφαση (ΚΕΠΠΑ) 2018/90 του Συμβουλίου, της 22ας Ιανουαρίου 2018, περί τροποποιήσεως της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα (ΕΕ L 16 της 22.1.2018, σ. 14).
         
            (3)  Απόφαση (ΚΕΠΠΑ) 2018/901 του Συμβουλίου, της 25ης Ιουνίου 2018, περί τροποποιήσεως της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα (ΕΕ L 160 της 25.6.2018, σ. 12).
         
            (4)  Απόφαση (ΚΕΠΠΑ) 2018/1656 του Συμβουλίου, της 6ης Νοεμβρίου 2018, περί τροποποιήσεως της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα (ΕΕ L 276 της 7.11.2018, σ. 10).
         
            (5)  Απόφαση (ΚΕΠΠΑ) 2019/1171 του Συμβουλίου, της 8ης Ιουλίου 2019, περί τροποποιήσεως της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα (ΕΕ L 183 της 9.7.2019, σ. 9).
         
            (6)  Απόφαση (ΚΕΠΠΑ) 2019/1596 του Συμβουλίου, της 26ης Σεπτεμβρίου 2019, περί τροποποιήσεως της απόφασης (ΚΕΠΠΑ) 2017/2074 σχετικά με περιοριστικά μέτρα λόγω της κατάστασης στη Βενεζουέλα (ΕΕ L 248 της 27.9.2019, σ. 74).
      
      
         
            ΠΑΡΑΡΤΗΜΑ
            Στο παράρτημα I της απόφασης (ΚΕΠΠΑ) 2017/2074, οι καταχωρίσεις 1, 3, 6, 10, 13, 15, 19 και 21 αντικαθίστανται από τις ακόλουθες:
            
                         
                     
                     
                        Ονοματεπώνυμο
                     
                     
                        Στοιχεία ταυτότητας
                     
                     
                        Λόγοι
                     
                     
                        Ημερομηνία καταχώρισης
                     
                  
                        «1.
                     
                     
                        Néstor Luis Reverol Torres
                     
                     
                        Ημερομηνία γέννησης: 28 Οκτωβρίου 1964
                        Φύλο: Άρρεν
                     
                     
                        Υπουργός Εσωτερικών, Δικαιοσύνης και Ειρήνης από το 2016. Επίσης, διορίστηκε αντιπρόεδρος δημοσίων έργων και υπηρεσιών και εκτελεστικός γραμματέας του Γενικού Επιτελείου Ηλεκτρισμού τον Απρίλιο του 2019. Πρώην Γενικός Διοικητής της Μπολιβαριανής Εθνικής Φρουράς. Υπεύθυνος για σοβαρές παραβιάσεις των ανθρώπινων δικαιωμάτων, περιλαμβανομένου του βασανισμού (πολιτικών) κρατουμένων, και για πράξεις καταστολής σε βάρος της δημοκρατικής αντιπολίτευσης στη Βενεζουέλα, μεταξύ άλλων την απαγόρευση και την καταστολή πολιτικών διαδηλώσεων που άσκησαν υπό τις εντολές του οι δυνάμεις ασφαλείας.
                     
                     
                        22.1.2018
                     
                  
                        3.
                     
                     
                        Tibisay Lucena Ramírez
                     
                     
                        Ημερομηνία γέννησης: 26 Απριλίου 1959
                        Φύλο: Θήλυ
                     
                     
                        Πρόεδρος του Εθνικού Εκλογικού Συμβουλίου [Consejo Nacional Electoral (CNE)]. Οι δράσεις και οι πολιτικές της υπονόμευσαν τη δημοκρατία και το κράτος δικαίου στη Βενεζουέλα, μεταξύ άλλων παραλείποντας να διασφαλίσει ότι το CNE θα παραμείνει ένα αμερόληπτο και ανεξάρτητο όργανο σύμφωνα με το Σύνταγμα της Βενεζουέλας, διευκολύνοντας με αυτόν τον τρόπο τη σύσταση Συντακτικής Συνέλευσης και την επανεκλογή του Nicolás Maduro τον Μάιο του 2018 μέσω προεδρικών εκλογών που δεν ήταν ούτε ελεύθερες ούτε δίκαιες.
                     
                     
                        22.1.2018
                     
                  
                        6.
                     
                     
                        Tarek William Saab Halabi
                     
                     
                        Ημερομηνία γέννησης: 10 Σεπτεμβρίου 1963
                        Τόπος γέννησης:
                        El Tigre, πολιτεία Anzoátegui, Βενεζουέλα
                        Φύλο: Άρρεν
                     
                     
                        Γενικός εισαγγελέας της Βενεζουέλας, διορισθείς από τη Συντακτική Συνέλευση. Στο πλαίσιο του αξιώματος αυτού και παλαιότερων αξιωμάτων ως Διαμεσολαβητής και πρόεδρος του Republican Moral Council, υπονόμευσε τη δημοκρατία και το κράτος δικαίου στη Βενεζουέλα στηρίζοντας δημόσια τις δράσεις κατά αντιπάλων της κυβέρνησης της Βενεζουέλας και την ανάκληση αρμοδιοτήτων της Εθνοσυνέλευσης.
                     
                     
                        22.1.2018
                     
                  
                        10.
                     
                     
                        Jesús Rafael Suárez Chourio
                     
                     
                        Ημερομηνία γέννησης: 19 Ιουλίου 1962
                        Φύλο: Άρρεν
                     
                     
                        Αρχηγός του Μπολιβαριανού Εθνικού Στρατού της Βενεζουέλας και επικεφαλής του Γενικού Επιτελείου του Ανώτατου Διοικητή. Πρώην Γενικός Διοικητής του Μπολιβαριανού Εθνικού Στρατού της Βενεζουέλας και πρώην Διοικητής της Περιφέρειας Συνολικής Άμυνας της Κεντρικής Ζώνης (Κεντρική REDI). Υπεύθυνος για σοβαρές παραβιάσεις των ανθρώπινων δικαιωμάτων από δυνάμεις υπό τις διαταγές του κατά τη διάρκεια της θητείας του ως Γενικού Διοικητή του Μπολιβαριανού Εθνικού Στρατού της Βενεζουέλας, περιλαμβανομένης της χρήσης υπέρμετρης βίας και της κακομεταχείρισης των κρατουμένων. Έχει στοχεύσει τη δημοκρατική αντιπολίτευση και έχει υποστηρίξει τη χρήση στρατοδικείων για δίκες διαδηλωτών.
                     
                     
                        25.6.2018
                     
                  
                        13.
                     
                     
                        Elías José Jaua Milano
                     
                     
                        Ημερομηνία γέννησης: 6 Δεκεμβρίου 1969
                        Φύλο: Άρρεν
                     
                     
                        Πρώην Υπουργός Λαϊκής Εξουσίας για την Εκπαίδευση. Πρώην Πρόεδρος της Προεδρικής Επιτροπής για την παράνομη Εθνική Συντακτική Συνέλευση. Υπεύθυνος για υπονόμευση της δημοκρατίας και του κράτους δικαίου στη Βενεζουέλα μέσω του ρόλου του ως επικεφαλής της σύστασης της παράνομης Συντακτικής Συνέλευσης.
                     
                     
                        25.6.2018
                     
                  
                        15.
                     
                     
                        Freddy Alirio Bernal Rosales
                     
                     
                        Ημερομηνία γέννησης: 16 Ιουνίου 1962
                        Τόπος γέννησης: San Cristóbal, πολιτεία Táchira, Βενεζουέλα
                        Φύλο: Άρρεν
                     
                     
                        Επικεφαλής του Εθνικού Κέντρου Ελέγχου της Επιτροπής για Τοπικό Ανεφοδιασμό και Παραγωγή (CLAP) και Προστάτης της πολιτείας Táchira. Επίσης, Γενικός Επίτροπος της Μπολιβαριανής Εθνικής Υπηρεσίας Πληροφοριών (SEBIN). Ως επικεφαλής της CLAP και Προστάτης της πολιτείας Táchira, μπορεί να καλέσει τις Ειδικές Δυνάμεις (FAES) και είναι σε θέση να επηρεάσει τους διορισμούς δικαστών και εισαγγελέων. Υπεύθυνος για υπονόμευση της δημοκρατίας μέσω της χειραγώγησης, για εκλογικούς λόγους, των διανομών στο πλαίσιο του προγράμματος της CLAP. Επιπλέον, ως Γενικός Επίτροπος της SEBIN, είναι υπεύθυνος για τις δραστηριότητές της, οι οποίες περιλαμβάνουν σοβαρές παραβιάσεις ανθρώπινων δικαιωμάτων όπως αυθαίρετη κράτηση.
                     
                     
                        25.6.2018
                     
                  
                        19.
                     
                     
                        Nestor Neptali Blanco Hurtado
                     
                     
                        Ημερομηνία γέννησης: 26 Σεπτεμβρίου 1982
                        Αριθ. Δελτίου Ταυτότητας: V‐15222057
                        Φύλο: Άρρεν
                     
                     
                        Ταγματάρχης της Μπολιβαριανής Εθνικής Φρουράς (GNB), που ενήργησε στο πλευρό υπαλλήλων της Γενικής Διεύθυνσης Στρατιωτικής Αντικατασκοπίας [Dirección General de Contrainteligencia Militar (DGCIM)] τουλάχιστον από τον Δεκέμβριο του 2017. Υπεύθυνος για σοβαρές παραβιάσεις των ανθρώπινων δικαιωμάτων, περιλαμβανομένων των βασανιστηρίων, της χρήσης υπέρμετρης βίας και της κακομεταχείρισης κρατουμένων σε εγκαταστάσεις της DGCIM.
                     
                     
                        27.9.2019
                     
                  
                        21.
                     
                     
                        Carlos Alberto Calderon 
                     
                     
                        Αριθ. Δελτίου Ταυτότητας: V‐10352300
                        Φύλο: Άρρεν
                     
                     
                        Ανώτερο διοικητικό στέλεχος (αναφέρεται ως Επίτροπος, Διευθυντής και Γενικός Διευθυντής) της Μπολιβαριανής Εθνικής Υπηρεσίας Πληροφοριών (SEBIN). Υπεύθυνος για σοβαρές παραβιάσεις των ανθρώπινων δικαιωμάτων, περιλαμβανομένων των βασανιστηρίων, της χρήσης υπέρμετρης βίας και της κακομεταχείρισης κρατουμένων σε εγκαταστάσεις της SEBIN. Ειδικότερα, συμμετείχε και ήταν υπεύθυνος για πράξεις βασανιστηρίων και σκληρής, απάνθρωπης και ταπεινωτικής μεταχείρισης κρατουμένων στο El Helicoide, φυλακή της Μπολιβαριανής Εθνικής Υπηρεσίας Πληροφοριών (SEBIN).
                     
                     
                        27.9.2019»